बनल मधेश मसान छै (गीत)
मारल गेलै लोक कतेको, बनल मधेश मसान छै ।
 केहेन छै ई प्रजातन्त्र आ केहेन संविधान छै ! !
 राजतन्त्रमे भेदभाव - ओहि ठामक लोक कहए छल ।
 सम अधिकारक लेल प्रजातन्त्रक ओ बाट ताकए छल ।
 आइ दिवस ओ एलै मुदा, बखड़ा नञि एक समान छै ।
 केहेन छै ई प्रजातन्त्र आ केहेन संविधान छै ! !
 अधिकारक जे माँग कएलक, से गोलीक भेल शिकार ।
 शोणितमय शुरुआत जकर, तक्कर भविष्य की आश ?
 दूमेसँ हर एक व्यक्ति, जक्कर दहीन नञि - बाम छै ।
 केहेन छै ई प्रजातन्त्र आ केहेन संविधान छै ! !
 देश स्वतन्त्र ओ भिन्न मुदा भारतक सहोदर भाए ।
 सएह सोचि भारत कहलक, करू संकट केर उपाए ।
 भारत केर हित वचनकेँ उनटे, बूझए ओ अपमान छै ।
 केहेन छै ई प्रजातन्त्र आ केहेन संविधान छै ! !
 एक देशमे दू - नागरिकता, जखन - जतए भेलैए ।
 साक्षी अछि इतिहासे - ओक्कर अप्पन अहित भेलैए ।
 देश माए आ माएक लेल तँऽ सुन्नर सभ सन्तान छै ।
 केहेन छै ई प्रजातन्त्र आ केहेन संविधान छै ! !
 16 अक्टूबर 2015 कऽ प्रकाशनार्थ "विदेह - पाक्षिक मैथिली ई पत्रिका" केर सम्पादकीय कार्यालयकेँ प्रेषित ।
 मैथिली पाक्षिक इण्टरनेट पत्रिका "विदेह" केर 190म अंक (15 नवम्बर 2015) (वर्ष 8, मास 95, अंक 190) मे प्रकाशित ।
 28 नवम्बर 2015 कऽ श्रीमति प्रेमलता मिश्र 'प्रेम'जीक पटना आवास पर आयोजित "सान्ध्य गोष्ठी"मे प्रस्तुति । 